Universis presentes litteras inspecturis, ego Seguinus presbiter, rector ecclesie sancti Iohannis de Trisiaco, Eduensis dyocesis, capellanus deputatus ad servicium altaris beate Marie in ecclesia Eduensi, notum facio quod ego dono, concedo, traddo et quitto ac cedo in perpetuum predicto altari et capellanis nunc et tunc eidem altari servientibus domum meam quam acquisivi a domino Gaufrido presbitero nunc rectore ecclesie de Painblayn, nepote meo, sitam in claustro Eduensi, inter ochiam capituli Eduensis quam nunc tenet venerabilis vir dominus Guillemus de Bella Vevra Cabilonensis decanus et canonicus Eduensis, ex una parte, et inter publicam viam per quam itur a fonte claustri Eduensis ad domum Thome Vannerii, ex altera, cum universis appenditiis et pertinentiis dicte domus: que quidem domus partitur cum domo quam nunc tenet dominus Garnerius de Edua, presbiter, nunc rector ecclesie sancti Saturnini in Plano, ab ipsis capellanis et eorum successoribus in perpetuum habendam, tenendam et pacifice possidendam: ita tamen quod quamdiu vixero unam missam de sancto Spiritu pro me celebrabunt annuatim et post decessum meum annis singulis meum anniversarium facient, et quilibet ipsorum unam missam pro defunctis et pro remedio anime mee celebrabit et quod ipsi duos cereos, quemlibet ipsorum de uno quarterone cere, habebunt ardentes ad predictum altare ad omnes horas et missas que celebrabuntur in altari predicto: et hoc etiam salvo, quod quamdiu vixero michi quindecim solidos Vien. annui redditus solvere tenebuntur annuatim, etc. Et nos magister Petrus de Arciaco canonicus et Officialis Eduensis, notum facimus universis quod nos ad preces et supplicationem predicti Seguini, prout dominus Egidius de Carnoto, presbiter, curie Eduensis notarius, in cujus presentia hec acta sunt et cui vices nostras quo ad hec commisimus, tanquam illi cui fidem adhibemus pleniorem, nobis per juramentum suum retulit, litteris presentibus apposuimus sigillum curie Eduensis in testimonium hujus rei. Datum die veneris ante festum beati Thome apostoli, anno Domini Mº CCº octogesimo septimo.